Tónlistarhátíð til heiðurs hinum bandaríska Bob Dylan er haldin á Skagaströnd um helgina. Skipuleggjandi segir Bob Dylan vera Mozart sinnar tónlistarstefnu.
Bob Dylan, sem af mörgum er talinn einn áhrifamesti tónlistarmaður tuttugustu aldarinnar, fæddist þann 24. maí árið 1941 og varð því áttræður á síðasta ári. Að því tilefni efnir áhugafólk um tónlist hans til tónlistarhátíðar í Fellsborg á Skagaströnd um helgina. Magnús Jónsson er einn þeirra sem kemur að skipulaginu.
Þetta er svona hópur fólks sem þekkist vel í frístundatónlistariðkun sem að hafði svona áhuga fyrir því að fara eitthvað út á land og gera eitthvað skemmtilegt saman.
-Hverju mega gestir eiga vona á þarna um helgina?-
Bara Bob Dylan og meiri Bob Dylan, kannski ekki honum sjálfum en einhverjum sem vilja spila tónlistina hans og gera það vel. Og svo alls konar fróðleik um skáldið og tónlistarmanninn Bob Dylan.
-Hvað er það við Bob Dylan sem að gerir hann svona sérstakan?-
Það er nú erfitt að skilgreina það en það má segja að í þessari deild tónlistar er Bob Dylan orðinn sígildur fyrir löngu síðan. Hann er svona kannski svona Mozart þessar tónlistarstefnu eða hefðar.
Áhugafólk um tónlistarmanninn Bob Dylan efnir til tónlistarhátíðar honum til heiðurs á Skagaströnd um helgina. 